**Invaliditātes lietu nacionālās padomes sēdes**
**protokols**

|  |  |  |
| --- | --- | --- |
| Rīgā | Nr. 3 | 2021.gada 13.oktobris |
|  |  |  |

|  |  |
| --- | --- |
|  | **Sēdi vada:** |
| G.Eglītis | labklājības ministrs, padomes priekšsēdētājs. |
|  | **Padomes locekļi vai to deleģētie pārstāvji:** |
| I.Balodis | Invalīdu un viņu draugu apvienības "Apeirons" valdes priekšsēdētājs; |
| V.Biseniece | Sabiedrisko pakalpojumu regulēšanas komisija, Elektronisko sakaru un pasta departamenta galvenā speciāliste; |
| R.Bremšmits | Vides aizsardzības un reģionālās attīstības ministrija, Valsts ilgtspējīgas attīstības plānošanas departamenta direktors; |
| M.Grāvis | Biedrības “Rīgas pilsētas “Rūpju bērns”” valdes priekšsēdētājs; |
| P.Leiškalns | Latvijas Darba devēju konfederācija, Sociālās drošības un veselības aprūpes eksperts; |
| J.Ozols | Izglītības un zinātnes ministrija, ministres padomnieks; |
| M.Petroviča | Veselības ministrija, Veselības aprūpes departamenta Integrētās veselības aprūpes nodaļas vadītāja; |
| M.Pužuls | Latvijas Brīvo arodbiedrību savienība, Darba aizsardzības vecākais speciālists; |
| S.Sproģe | Latvijas Neredzīgo biedrība, Centrālās valdes priekšsēdētāja; |
| E.Vorslovs | Latvijas Nedzirdīgo savienības valdes priekšsēdētājs-prezidents; |
|  | **Citi dalībnieki:** |
| Z.Beinare | Labklājības ministrija, Sociālās iekļaušanas politikas departamenta vecākā referente; |
| B.Bicēna | Latvijas Vājdzirdīgo atbalsta asociācija „Sadzirdi.lv”, valdes locekle; |
| E.Celmiņa | Labklājības ministrija, Sociālās iekļaušanas politikas departamenta direktore; |
| A.Ilves | Tiesībsarga birojs, Sociālo, ekonomisko un kultūras tiesību nodaļas juridiskā padomniece; |
| D.Kampenusa | Labklājības ministrija, Sociālās iekļaušanas politikas departamenta vecākā eksperte; |
| I.Lipskis | Labklājības ministrija, Darba tirgus politikas departamenta direktors; |
| A.Lukašenoka | Labklājības ministrija, Sociālo pakalpojumu departamenta vecākā eksperte; |
| I.Neimane | Latvijas Cilvēku ar īpašām vajadzībām sadarbības organizācija SUSTENTO, politikas koordinatore; |
| A.Ostvalds | Surdotulks; |
| N.Snarskis | Biedrības “PINS” vadītājs; |
| S.Survila | Biedrība “Wings for wheels”, sociālais eksperts. |
|  | **Protokolē:** |
| R.Veidliņa | Labklājības ministrija, Sociālās iekļaušanas politikas departamenta vecākā eksperte. |

**Sēdi sāk plkst. 13:00**

**Darba kārtībā:**

|  |  |  |
| --- | --- | --- |
| 1. | Prezentācija par Pasaules Bankas un Eiropas Komisijas projekta “Latvijas invaliditātes novērtēšanas sistēmas izvērtējums un pilnveidošana” ietvaros īstenotā izmēģinājuma projekta rezultātiem | **Elīna Celmiņa**Sociālās iekļaušanas politikas departamenta direktore |
| 2. | Personu ar invaliditāti iesaiste darba tirgū: darba algu subsīdiju mehānismu pilnveide bezdarbnieku ar invaliditāti integrēšanai darba tirgū, Pasaules Bankas secinājumi par kvotu sistēmas ieviešanas lietderīgumu, darba devēju un sabiedrības izpratnes maiņa, izmaiņas Darba likumā u.c. temati | **Elīna Celmiņa**Sociālās iekļaušanas politikas departamenta direktore**Imants Lipskis**Darba tirgus politikas departamenta direktors |
| 3. | Biedrības “Latvijas Neredzīgo biedrība” paveiktais ANO Konvencijas ieviešanai | **Svetlana Sproģe**Latvijas Neredzīgo biedrības centrālās valdes priekšsēdētāja |

 Pirms labklājības ministrs atklāj kārtējo tiešsaistes sēdi, **E.Celmiņa** pieslēgušos dalībniekus informē, ka sēdei tiek veikts audio un video ieraksts ar mērķi sagatavot sēdes protokolu. Norāda, ka pirmo reizi ir rasta iespēja nodrošināt surdotulkojumu, kuram vajadzētu būt redzamam uz ekrāna visu sēdes laiku. Tāpat ir uzsāktas sarunas par ātrrakstīšanas jeb stenografēšanas nodrošināšanu Zoom platformā kādā no nākamajām sēdēm.

 **G.Eglītis** atklāj sēdi un dod vārdu E.Celmiņai.

**1.jautājums**

**Prezentācija par Pasaules Bankas un Eiropas Komisijas projekta “Latvijas invaliditātes novērtēšanas sistēmas izvērtējums un pilnveidošana” ietvaros īstenotā izmēģinājuma projekta rezultātiem**

|  |
| --- |
| **E.Celmiņa** |

 Laika posmā no 2019.gada augusta līdz 2020.gada nogalei Pasaules Bankas eksperti un konsultanti sadarbībā ar vietējiem Latvijas invaliditātes jomas speciālistiem veica Latvijas invaliditātes sistēmas vērtējumu projekta «Invaliditātes politika un invaliditātes noteikšanas sistēma Latvijā» ietvaros. Šī projekta ietvaros turpinās otra aktivitāte - pilotpētījums invaliditātes novērtēšanai, izmantojot starptautiski atzītu metodoloģiju, proti, Pasaules Veselības organizācijas Invaliditātes novērtēšanas sarakstu WHODAS 2.0[[1]](#footnote-1).

 Pilotpētījuma laikā klienti, kuri Veselības un darbspēju ekspertīzes ārstu valsts komisijā (turpmāk – VDEĀVK) iesniedz dokumentus invaliditātes ekspertīzei, tiek aicināti brīvprātīgi piedalīties aptaujā, kurā pētnieks uzdod jautājumus par to, kā veselības traucējumi ietekmē personas funkcionēšanas spējas (piemēram, pārvietošanos, pašaprūpi, ikdienas darbus u.c.). Aptaujas rezultāti tiek salīdzināti ar konkrētajam cilvēkam noteikto invaliditātes grupu arī pēc esošā regulējuma. Jautājumi ir sadalīti pa dzīves jomām jeb domēniem. Katrā domēnā ir vairāki apakšjautājumi, kuri tiek novērtēti skalā no viens līdz pieci, kur pieci nozīmē, ka attiecīgo aktivitāti cilvēks paveikt var ar ļoti lielām grūtībām vai nespēj to veikt, savukārt vērtējums viens nozīmē, ka aktivitātes veikšana nesagādā nekādas grūtības. Novērtējumu veic gan piesaistīti rehabilitācijas speciālisti, gan daži VDEĀVK ārsti.

 Pilotpētījumā tiks veiktas ap 2 000 intervijām. Iegūtos datus anonīmā veidā analizēs Pasaules Bankas datu analītiķi, sniedzot priekšlikumus turpmākai invaliditātes noteikšanas metodoloģijas uzlabošanai. Līdz novembra beigām iecerēts apsekot nepieciešamo cilvēku skaitu. Diemžēl projekta uzsākšanas laikā neviens nevarēja paredzēt Covid-19 infekcijas izplatību, tāpēc ir nācies atteikties no ieceres, ka tās ir tikai klātienes intervijas, kur intervētājs var cilvēkam klātienē jautāt, redzēt ķermeņa valodu, dzirdēt atbildes, parādīt kartītes, bet vajadzēja pāriet uz telefonintervijām, kas ir ierobežojošs faktors.

 Gan Latvijas, gan ārvalstu invaliditātes jomas eksperti ir norādījuši uz nepilnībām invaliditātes noteikšanas sistēmā Latvijā, proti, Ministru Kabineta noteikumos[[2]](#footnote-2) nostiprinātajam funkcionālo spēju pašnovērtējumam iztrūkst matemātiska algoritma. Pilotpētījumā gūtie rezultāti iecerēti izmantot jaunai pieejai invaliditātes noteikšanā, kurā zināma nozīme tiek saglabāta slimības diagnozei un zināmu lomu sniedz matemātiskā algoritmā balstīts funkcionēšanas spēju novērtējums.

 **Nolemj:** Sniegto informāciju pieņemt zināšanai.

**2.jautājums**

**Personu ar invaliditāti iesaiste darba tirgū: darba algu subsīdiju mehānismu pilnveide bezdarbnieku ar invaliditāti integrēšanai darba tirgū, Pasaules Bankas secinājumi par kvotu sistēmas ieviešanas lietderīgumu, darba devēju un sabiedrības izpratnes maiņa, izmaiņas Darba likumā u.c. temati**

|  |
| --- |
| **E.Celmiņa, I.Lipskis** |

I.Balodis, P.Leiškalns, S.Survila, I.Neimane, M.Grāvis, G.Eglītis, N.Snarskis

 Sākumā **E.Celmiņa** ieskicē kopējo personu ar invaliditāti portretu Latvijā. Cilvēku ar invaliditāti īpatsvars Latvijā ir aptuveni 10%, proporcionāls starp sievietēm un vīriešiem, savukārt bērnu ar invaliditāti skaits jau vairākus gadus stabili turas 4% robežās no visām personām ar invaliditāti. Turpmāk prezentētie piedāvājumi attiecināmi uz personām ar invaliditāti vecuma grupā no 18 līdz 64 gadiem, kas no visām personām ar invaliditāti veido nedaudz vairāk par pusi. No darbspējas vecuma personām aptuveni 40% ir nodarbinātas. Savukārt starp atlikušajiem 60% ir cilvēki, kuri nekad nav strādājuši un visticamāk savu funkcionēšanas ierobežojumu dēļ arī nespēs. Tomēr ir arī cilvēki, kuri ar konkrētiem atbalsta pasākumiem un sabiedrības attieksmes maiņu, darba tirgū tomēr varētu iesaistīties. No reģistrēto bezdarbnieku kopskaita valstī, cilvēku ar invaliditāti īpatsvars ir aptuveni 15%.

 Pēdējos gads cilvēku ar invaliditāti situācija tiek vērtēta ne tikai grupu griezumā, bet arī funkcionālo traucējumu: redze, dzirde, kustību, garīga rakstura un citi traucējumi, griezumā. Funkcionālo traucējumu veida sadalījums katrā no invaliditātes grupām ir dažāds, tādējādi šis ir svarīgs aspekts, domājot par nepieciešamajiem atbalsta pasākumiem.

 Šā gada jūnijā reģistrētajiem bezdarbniekiem ar invaliditāti visbiežāk pēdējās nodarbošanās bija fiksētas profesijās, kurās nepieciešamas zemas izglītības prasmes: palīgstrādnieks, apkopējs, mazumtirdzniecības veikala pārdevējs, sētnieks un automobiļa vadītājs. Neraugoties uz Covid-19 infekcijas izplatību, darbā iekārtojušos un nodarbināto cilvēku ar invaliditāti skaits ir turpinājis augt.

 Turpinājumā **I.Lipskis** iepazīstina ar iespējamajiem risinājumiem personu ar invaliditāti nodarbinātības veicināšanai. Piedāvājumu veido trīs bloki. Pirmajā blokā fokuss vērsts uz individualizētiem pakalpojumiem cilvēku aktivizēšanai un motivēšanai iesaistīties darba tirgū. To plānots īstenot attīstot individuālu atbalstu multidisciplināru speciālistu komandas ietvaros, mērķa grupai veidojot konsultatīvo atbalsta centru (kā pakalpojumu kopumu, nevis fizisku infrastruktūru), kā arī nodrošināt individuālos speciālistus: karjeras konsultantus, motivācijas programmas ar mentoriem, profesionālās piemērotības noteikšanu, atbalsta personu un tamlīdzīgi.

 Otro bloku veido iekļaušanās darba tirgū un noturēšanās spēju veicināšanas pasākumi, kuri tiks īstenoti caur darbam nepieciešamo iemaņu apguves programmu, kuru plānots vēl pilnveidot. Tāpat iecerēts veidot subsidētās darba vietas, kur integrēties cilvēkiem ar invaliditāti. Savukārt strādājošiem cilvēkiem ar invaliditāti būs iespēja veikt darba vietu pielāgojumus, kas ir jaunievedums, prasmju pilnveides pasākumus un Sociālās integrācijas valsts aģentūras (turpmāk – SIVA) pieejamās mācību vai profesionālās rehabilitācijas programmas, kas ir papildinoši elementi iekļaušanai darba tirgū.

 Labvēlīgu nosacījumu radīšana darba vietu izveidei cilvēkiem ar invaliditāti veido trešo bloku. Tie ir horizontālie jautājumi, ko regulē Darba likums, darbnespējas lapu risinājumi, sociālā uzņēmējdarbība, kvotu jautājumi un sabiedrības informēšana kopumā.

 Plānots izveidot *Trīs soļu pieeju*, kuru praktizēs Nodarbinātības valsts aģentūrā (turpmāk – NVA). Pirmais solis ietver sagatavošanos darba tirgum, kad cilvēkam no pirmā bloka piemeklē nepieciešamos atbalsta pasākumus, piemēram, individuālos, konsultatīvos vai psiholoģiskos atbalsta pasākumus, nodrošina atbalsta personu vai konsultācijas. Šajā posmā arī darba devējam būs pieejama atbalsta persona, kura palīdzēs darba kolektīvā integrēt nodarbināto ar garīga rakstura traucējumiem. Otrajā solī cilvēkam būs pieejams pārejas periods jeb sagatavošanās atvērtajam darba tirgum, kurā dažus mēnešus tiek dota iespēja praktizēties kādā nevalstiskajā organizācijā, darba iemaņu nostiprināšanai un socializēšanās prasmju attīstīšanai. Pēc kā seko trešais solis ar atvērtā darba tirgus pasākumiem: subsidētās darba vietas, mobilitātes atbalsts, arī tādi pasākumi kā mazā biznesa uzsākšanas programma, kurā ik gadu piedalās arī cilvēki ar invaliditāti, kā arī pārējie NVA pasākumi.

 Turpinājumā **I.Lipskis** iepazīstina ar NVA pakalpojumu pilnveidojumiem.

 Personu ar invaliditāti konsultatīvā atbalsta centrā (PIKAC) ietilpstošo pakalpojumu grozu veidos konsultācijas un individuālais atbalsts bezdarbniekiem, arī strādājošam cilvēkam ar invaliditāti un darba devējiem. Vēl PIKAC pakalpojumu grozā ir atbalsta personas pakalpojums, kurš varētu būt pieejams gan konsultantiem izbraucot uz vietas, gan konsultējot tiešsaistē. Vēl tiktu nodrošinātas konsultācijas ikvienam (fiziskai vai juridiskai personai) darba devējam, par dažādiem jautājumiem, piemēram, darba vides pielāgojumiem atkarībā no funkcionālā traucējuma veida, komunikācijas barjerām, stereotipiem, konfliktu risināšanas jautājumiem kolektīvā un citi.

 Tāpat plānots veikt pilnveidojumus darbam nepieciešamo iemaņu apgūšanas pasākumā. Programmā iesaistīšanās laiku iecerēts pagarināt par sešiem mēnešiem, t.i., līdz vienam gadam un paaugstināt stipendijas apmēru uz 15 €/dienā. Turpmāk plānots veikt arī valsts sociālās apdrošināšanas obligātās iemaksas pensiju apdrošināšanai. Tiks ieviests darba vadītājs, kurš sniegs atbalstu personām ar garīga rakstura traucējumiem. PIKAC ietvaros plānots nodrošināt atbalsta personu. Arī turpmāk tiks nodrošināti un apmaksāti izdevumi par veselības pārbaudēm.

 Arī subsidēto darba vietu pakalpojumam izstrādāti vairāki pilnveidojumi. Bezdarbniekiem ar I vai II invaliditātes grupu, kā arī ikvienam bezdarbniekam ar garīga rakstura traucējumiem par pusgadu plānots pagarināt algas dotācijas izmaksu. Turpmāk valsts sociālās apdrošināšanas obligāto iemaksu darba devēja daļu NVA segs visiem darba devējiem. Izmaiņas veiktas arī darba vadītāja apmaksas sistēmā, nosakot konstantu likmi 10 €/dienā. Garāks darba vadītāja apmaksas periods noteikts, ja darbā tiek ievadīta persona ar garīga rakstura traucējumiem. Arī šajā pasākumā iecerēts nodrošināt atbalsta personu PIKAC ietvaros. Prasība turpināt darba tiesiskās attiecības vēl vismaz trīs mēnešus pēc pasākuma pabeigšanas turpmāk netiks uzturēta nevalstiskajām organizācijām. Šajā pasākumā viens darba devējs varēs nodarbināt līdz 20 personām. Pasākumā kā vēl viena mērķa grupa tiks noteikti 15 līdz 29 gadus veci jaunieši pēc speciālo izglītības iestāžu un programmu absolvēšanas.

 Lai veicinātu palikšanu darba tirgū, turpmāk plānoti atbalsta pakalpojumi arī nodarbinātiem cilvēkiem ar invaliditāti. Arī šīm mērķa grupas personām varēs veikt darba vietas pielāgošanu līdz 1 000*euro* apmērā, ja saņemts ergoterapeita atzinums. Tāpat būs iespējams saņemt atbalsta personas pakalpojumu, piedalīties dažādās apmācību programmās, kuras tiktu finansētas no NVA puses.

 Prezentētos pilnveidojumus izskatīšanai Ministru kabinetā iecerēts iesniegt oktobrī vai novembrī.

 Šobrīd Deinstitucionalizācijas projektā tiek veidots specializētās darbnīcas pakalpojums. Ministrijas redzējumā daļa no cilvēkiem ar invaliditāti, kuri saņēmuši šo pakalpojumu, varētu kādreiz izmantot arī NVA sniegtos pakalpojumus vai pat strādāt subsidētajā darba vietā.

 Normatīvajā regulējumā veiktas darba devējus motivējošas izmaiņas. Šā gada 1.augustā stājās spēkā grozījumi Darba likumā, ar kuriem tika svītrots[[3]](#footnote-3) aizliegums atlaist personu ar invaliditāti un noteikti garāki[[4]](#footnote-4) darba līguma uzteikuma termiņi attiecībā uz personām ar invaliditāti. Tāpat tiek virzīti grozījumi likumā “Par maternitātes un slimības apdrošināšanu”, kuri paredz sākot ar 2022.gada 1.janvāri darbinieka slimības lapas apmaksas darba devējam noteikto dienu skaitu samazināt par vienu dienu.

 No šā gada ieviesta valsts sociālās apdrošināšanas obligāto iemaksu darba devēja daļas kompensācijas par sociālajos uzņēmumos nodarbinātajiem cilvēkiem ar invaliditāti un garīga rakstura traucējumiem.

 Šogad no janvāra līdz septembrim tika īstenota kampaņa “Dara citādi - izdara tāpat!”. Kampaņa tika veidota, lai parādītu labos piemērus cilvēku ar invaliditāti nodarbinātībai. Kampaņas ietvaros sagatavotos materiālus (pieredzes stāsti, video materiāli, dažādi ieteikumi un vadlīnijas) turpmāk darbā ar darba devējiem izmantos NVA speciālisti.

 Nobeigumā **E.Celmiņa** iepazīstina ar Pasaules Bankas secinājumiem par kvotu sistēmas ieviešanu Latvijas darba tirgū. Ņemot vērā, ka Latvijā galvenokārt darbojas mazie uzņēmumi, turklāt tiek izteikta negatīva prognoze par iespējamu darba vietu samazinājumu valsts pārvaldē turpmākajos gados, šāda sistēma neradītu būtisku ietekmi uz nodarbinātību. Turklāt šādas sistēmas administrēšana rada ievērojamas izmaksas. Pasaules Bankas eksperti iesaka koncentrēties uz visu pušu izglītošanu, iekļaujošas nodarbinātības sistēmas izveidi, veidot ceļa kartes, rīkot sabiedrību izglītojošas kampaņas, lai palielinātu nodarbināto cilvēku ar invaliditāti īpatsvaru. Ikvienu cilvēku pieņem darbā, izvērtējot viņa iegūtās zināšanas un kvalifikāciju, tādējādi papildu uzsvars jāliek uz izglītības un prasmju līmeņa paaugstināšanu, lai cilvēki ar invaliditāti netiktu novirzīti uz speciālajām izglītības iestādēm tik lielā mērā, kā tas ir bijis iepriekšējos gados, bet pēc iespējas ar iekļaujošo izglītību varētu iegūt konkurētspējīgu izglītību vispārējās izglītības plūsmā.

 **I.Balodis** atzīst, ka ir jūtams strādāt gribošu cilvēku samazinājums, tāpēc aicina veikt pasākumus cilvēku ar invaliditāti motivēšanai pāriet no sociālā pabalsta saņēmēja uz nodarbināto. Atzīst, ka nereti šādu situāciju veicina pabalsta apmēra un algas mazā atšķirība. Izsaka atzinību par iezīmēto cilvēku ar invaliditāti nodarbinātības veicināšanas politikas skaidru vīziju un nevalstisko organizāciju uzklausītajiem viedokļiem šī jautājuma sakārtošanai.

 **P.Leiškalns** izsaka pateicību par labi organizētiem iekļaušanas pasākumiem, gan par apstiprinātām, gan vēl virzībā esošajām normatīvo aktu izmaiņām. Tomēr pauž viedokli, ka attiecībā uz personām ar garīga rakstura traucējumiem, valstij būtu jāuzņemas darbnespējas lapas atmaksa jau no pirmās darbnespējas dienas, ņemot vērā šīs grupas salīdzinoši biežākus darbnespējas periodus, jo šādā regulējumā saskata priekšrocības personu ar garīga rakstura traucējumiem nodarbinātības veicināšanai.

 Vērš klātesošo uzmanību uz iespējamu Darba likuma 134.panta[[5]](#footnote-5) un likuma Par valsts sociālo apdrošināšanu 20.4 panta ceturtās daļas trešā punkta[[6]](#footnote-6) savstarpēju pretrunu. Problēmu saskata gadījumā, kad persona ar III invaliditātes grupu lūdz nodrošināt nepilnu darba laiku, bet valsts sociālās apdrošināšanas obligātās iemaksas jāveic tādā pašā apmērā kā pilna darba laika gadījumā. Turklāt bieži šie cilvēki veic mazkvalificētu darbu, tādējādi šeit saskata nodarbinātību bremzējošu faktoru. Radušās situācijas risinājumu saskata, darba devējam nosakot iemaksas veikt proporcionāli iegūtajam atalgojumam, bet valsts kompensē izveidojušos starpību.

 **S.Survila** atzīmē, ka cilvēku ar invaliditāti nodarbinātību veicinošs faktors varētu būt arī augstākās izglītības labāka pieejamība. Līdz šā gada aprīlim cilvēkiem ar invaliditāti bija iespējams saņemt studiju un studējošo kredītu, kuru dzēsa valsts. Patlaban spēkā esošais regulējums paredz, ka valsts dzēš studiju un studējošā kredītu gadījumā, ja kredītņēmējs ir miris vai pēc kredīta izmaksas uzsākšanas ir noteikta I vai II invaliditātes grupa vai mainīta invaliditātes grupa no vieglākas uz smagāku.

 **E.Celmiņa** paskaidro, ka attiecībā par šo jautājumu Izglītības un zinātnes ministrija skaidrojusi, ka arī sākotnējā regulējumā tieši šādi norma esot bijusi domāta, vienīgi nepareizi interpretēta. Ministrija jau paudusi viedokli Izglītības un zinātnes ministrijai, ka ikvienam cilvēkam ar invaliditāti šāds atbalsts būtu nozīmīgs akadēmiskās izglītības iegūšanai.

 **I.Neimane** piedāvātos pakalpojumus cilvēku ar invaliditāti nodarbinātības veicināšanai vērtē kā nozīmīgus. Tomēr norāda, ka nepieciešams veidot darba devējiem motivējošākus pasākumus cilvēku ar invaliditāti darbā pieņemšanai, kā arī veikt izmaiņas pakalpojuma *Specializētās darbnīcas* patlaban noteiktajai darbības formai.

 **M.Grāvis** pievienojas izteiktajiem atzinīgajiem vērtējumiem par piedāvātajām izmaiņām nodarbinātības veicināšanai. Izsaka viedokli un savu redzējumu par I.Neimanes aktualizēto jautājumu. Kā pakalpojuma *Specializētās darbnīcas* sniedzējs, atzīst, ka cilvēkiem, kuri saņem minēto pakalpojumu, normatīvajos aktos nav noteikts aizliegums veikt algotu darbu. Tomēr ļoti daudzas pašvaldības, baidoties par iespējamu dubulto finansējumu vai citiem apstākļiem, neiesaistās un neveicina šo personu iesaisti kādās nodarbinātības programmās. Ir pārliecināts, ka jautājuma sakārtošanai, pietiktu ar nozares ministrijas sagatavotu skaidrojumu.

 Vēlas uzzināt vai nākamajā plānošanas periodā kādas programmas ietvaros cilvēki ar invaliditāti varēs iesaistīties pagaidu sabiedriskajos darbos, kas būtu ļoti nozīmīgi pašvaldībās reģionos.

 **G.Eglītis** izsaka prognozi, ka pagaidu sabiedriskie algotie darbi varētu turpināties tikai tajās pašvaldībās, kurās ir vērojams ļoti augsts ilgstošo bezdarbnieku īpatsvars. Finansējums vairāk varētu tikt novirzīts subsidētās nodarbinātības, reģionālās mobilitātes vai kādai citai programmai.

 **N.Snarskis** izsaka pateicību par nevalstiskā sektora viedokļu apzināšanu izmaiņu sagatavošanai. Vienlaikus izsaka bažas par nevalstisko organizāciju spēju nodrošināt pakalpojumu *Specializētās darbnīcas*, kad pašvaldības būs pabeigušas infrastruktūras pielāgojumus sabiedrībā balstītu pakalpojumu sniegšanai, tai skaitā *Specializētajām darbnīcām*, ko sniegs ar struktūrfondu atbalstu, tādējādi, iespējams, piedāvājot zemāku cenu.

 **G.Eglītis,** balstoties uz reģionālajās vizītēs redzēto situāciju, ir pārliecināts, ka pašvaldības pakalpojumus varēs piedāvāt pēc zināma laika, jo priekšā vēl daudz darāmā. Arī nevalstisko organizāciju sektora attīstībai ar nākamā plānošanas periodā pieejamo finansējumu saskata pietiekami plašas attīstības iespējas.

 **Nolemj**: 1. Sniegto informāciju pieņemt zināšanai, t.sk. attiecībā uz kvotu sistēmas ieviešanu Latvijas darba tirgū kā nepiemērotu.

2. Ministrijai izskatīt iespējas pilnveidot regulējumu attiecībā uz aktivitāšu specializētajās darbnīcās sasaisti ar nodarbinātības iespējām.

**3. jautājums**

**Biedrības “Latvijas Neredzīgo biedrība” paveiktais ANO Konvencijas ieviešanai**

|  |
| --- |
| **S.Sproģe** |

 Biedrības “Latvijas Neredzīgo biedrība” (turpmāk – biedrība) centrālās valdes priekšsēdētāja **S.Sproģe** iepazīstina ar biedrības mērķiem, vēsturi, un struktūru. Biedrība apvieno cilvēkus, kuriem ir aktuāli cilvēku ar redzes traucējumiem jautājumi, 11 teritoriālajās nodaļās visā Latvijā. Biedrība pilda valsts deleģētu funkciju – nodrošina dažādu jomu (medicīniskos, informācijas iegūšanas, pārvietošanās, mājsaimniecības) tehniskos palīglīdzekļus jeb tiflotehniku, gadā izsniedzot ap 3 000 vienībām. Bez tam biedrība sniedz dažādus sociālās rehabilitācijas pakalpojumus, kurus gadā saņem no 500 līdz 600 cilvēkiem. Rīgā pieaugušām personām ar redzes traucējumiem ir pieejams arī dienas centrs. Papildus tam biedrība izdod žurnālu, kurš pieejams piecos dažādos formātos: Braila rakstā, palielinātā rakstā, elektroniski un audiāli. Projekta ietvaros biedrība ir izveidojusi ierakstu studiju kvalitatīvu audio materiālu sagatavošanai.

 Uz vakantajām darba vietām biedrība, izvērtējot pretendentu kompetences un prasmes, prioritāri cenšas nodarbināt cilvēkus ar invaliditāti.

 S.Sproģe kā ļoti nozīmīgu ieguldījumu neredzīgu cilvēku mobilitātes nodrošināšanai atzīmē iespēju par valsts budžeta līdzekļiem apmaksāt piecu suņu pavadoņu apmācību.

 Bez tam biedrība aktīvi piedalās dažādos projektos, tā piesaistot līdzekļus dažādu aktivitāšu īstenošanai. Šā gada oktobra pirmajās trijās sestdienās TV 24 raidījumā “Esi informēts!”[[7]](#footnote-7) tika sniegta plaša informācija par biedrību.

 **Nolemj:** Sniegto informāciju pieņemt zināšanai.

**Sēdi beidz plkst.: 15:10**.

Pielikumā:

1. Prezentācija “Pilotpētījums Projekta “Latvijas invaliditātes noteikšanas sistēmas izvērtējums un pilnveidošana” ietvaros”, 7 slaidi;
2. Prezentācija “Personu ar invaliditāti nodarbinātība”, 18 slaidi;
3. Biedrības “Latvijas Neredzīgo biedrība” prezentācija 24 slaidi.

Labklājības ministrs,

Invaliditātes lietu nacionālās

padomes priekšsēdētājs G.Eglītis

21-I/14916

Veidliņa, 67782951

Ruta.Veidlina@lm.gov.lv

1. **W**orld **H**ealth **O**rganization **d**isability **a**ssessment **s**chedule - Pasaules Veselības organizācijas invaliditātes novērtēšanas saraksta 2.versija; [↑](#footnote-ref-1)
2. 2014.gada 23.decembra Ministru kabineta noteikumi Nr.805 “Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi” [↑](#footnote-ref-2)
3. **109.pants. Darba devēja uzteikuma aizliegumi un ierobežojumi**

(2) Darba devējam aizliegts uzteikt darba līgumu ar darbinieku, ja viņš atzīts par personu ar invaliditāti, izņemot gadījumus, kas noteikti šā likuma 47.panta pirmajā daļā un 101.panta pirmās daļas 1., 2., 3., 4., 5., 6., 7. un 10.punktā. [↑](#footnote-ref-3)
4. **103.pants. Darba devēja uzteikuma termiņš**

(1) Ja darba koplīgumā vai darba līgumā nav noteikts garāks uzteikuma termiņš, darba devējam, uzteicot darba līgumu, jāievēro šādi termiņi:

4) divi mēneši — ja darba līgums tiek uzteikts šā likuma 101. panta pirmās daļas 8., 9., vai 11. punktā noteiktajos gadījumos darbiniekam, kurš atzīts par personu ar invaliditāti.

**Pārejas noteikumi**

22. Ja darba līgums darbiniekam, kurš atzīts par personu ar invaliditāti, tiek uzteikts šā likuma 101. panta pirmās daļas 8., 9. vai 11. punktā noteiktajos gadījumos, uzteikuma termiņš ir trīs mēneši, ja darba tiesiskās attiecības ar attiecīgo darbinieku ir nodibinātas līdz 2021. gada 31. jūlijam. [↑](#footnote-ref-4)
5. **134.pants. Nepilns darba laiks**

(2) Darba devējs nosaka nepilnu darba laiku, ja to pieprasa grūtniece, sieviete pēcdzemdību periodā līdz vienam gadam, bet, ja sieviete baro bērnu ar krūti, — visā barošanas laikā, darbinieks ar invaliditāti, darbinieks, kuram ir bērns līdz 14 gadu vecumam vai bērns ar invaliditāti līdz 18 gadu vecumam, vai darbinieks, kura kā vecāka aprūpē ir tāda pilngadīga persona ar invaliditāti no bērnības, kurai nepieciešama īpaša kopšana. [↑](#footnote-ref-5)
6. **20.4 pants. Minimālais obligāto iemaksu objekts, tā noteikšana un obligāto iemaksu veikšana**

(1) Minimālais obligāto iemaksu objekts ceturksnī ir trīs Ministru kabineta noteiktās minimālās mēneša darba algas. Ja persona ir darba ņēmēja pie vairākiem darba devējiem vai vienlaikus darba ņēmēja un pašnodarbinātā, personai deklarētos obligāto iemaksu objektus summē.

(4) Šā panta pirmajā daļā noteiktās minimālās obligātās iemaksas neveic par:

3) personu ar I un II grupas invaliditāti; [↑](#footnote-ref-6)
7. <https://xtv.lv/rigatv24/program/0MrpkRMG4nv-esi_informets> [↑](#footnote-ref-7)